Atturi Ewlenin, Kevin Costner, Gary Oldman, Tommy Lee Jones, Alice Eve, Ryan Reynolds, Gal Gadot Direttur: Ariel Vroman. Ħin: 113 min. Distributur: Lionsgate UK Maħruġ minn KRS Releasing Ċert. 15 It-thrillers ta' Hollywood dan l-aħħar, fil-maġġoranza tagħhom saru aktar aggressivi, aktarx b'andament improbabbli u kultant anke konfuż. Wara bidu eċitanti, Criminal jiżvolġi f'wieħed mexxej, però li titħawwad tipprova tiffoka fuq l-istorja tiegħu b'mod raġjonevoli. B'kast mill-aqwa (Costner, Oldman, Reynolds u Gadot, il-Wonder Woman ta' Batman vs Superman) kien mistenni xi ħaġa aktar loġika u sensibbli. Meta aġent effiċjenti tal-FBI jinqatel b'informazzjoni fuqu tassew utli biex titwaqqaf il-minaċċja ta' terrorist li jrid jieħu taħt idejh ħażna ta' armi nukleari, l-FBI jiġu bejn ħaltejn kif se jaġixxu. Is-soluzzjoni tasal meta Dr Frank (Jones) irfina teknika li kapaċi jimpjanta moħħ ta' wieħed mejjet frisk f'ħaddieħor. Il-memorji u r-rikordji tal-aġent mejjet jitpoġġew fil-menti ta' Jericho Stewart (Costner), kriminal perikoluż li qed jistenna s-siġġu elettriku. Meta dan l-attentat ikun maħsub li falla, Jericho, li issa ma jaf xejn x'kien ġara lilu qabel, jaħrab u, mitluq għal riħu f'Londra, jibda jesperjenza memorji li mhumiex tiegħu, dwar familja, imħabba u responsabbiltà, sentimenti li f'ħajtu qatt qabel ma għadda minnhom. Meta dawk li sar iħobb jinħatfu, il-kapaċitajiet kriminali ta' Jericho jerġgħu jirxuxtaw u jimbarka fuq odissea ta' vendetta u furja splussiva li kien espert fihom, waqt li tas-CIA qegħdin iħufu wara l-passi tiegħu. Criminal hu mimli b'azzjoni qawwija, intensità psikoloġika u ħjiel tax-xjenxa fittizja. It-tema ta' wieħed li qed jipprova jitkixxef jekk hux qattiel jew salvatur mhijiex spjegata biżżejjed. Kevin Costner jagħti waħda mill-aħjar partijiet tal-karriera mhix konsistenti tiegħu.